'মশার পেছনে ওড়ে শতকোটি'
মশার পেছনে ওড়ে শতকোটি – দেশ রূপান্তরের প্রধান শিরোনাম এটি। প্রতিবেদনে বলা হচ্ছে ঢাকা উত্তর সিটি করপোরেশন (ডিএনসিসি) এলাকায় মশা মারার জন্য ২০১৯-২০ অর্থবছরে বরাদ্দ ছিল ৪৯ কোটি ৩০ লাখ টাকা, পরে সেটি বেড়ে ৫৮ কোটিতে দাঁড়ায়। চলতি অর্থবছরে ডিএনসিসিতে মশা মারতে বরাদ্দ রাখা হয়েছে ৮৪ কোটি টাকা।
প্রতিবেদন বলছে, পাঁচ বছরের ব্যবধানে মশানিধনের খরচ অনেক বাড়লেও এ কাজে সফলতা দেখাতে পারেনি ডিএনসিসি। একই অবস্থা ঢাকা দক্ষিণ সিটি করপোরেশনেও। সেখানে প্রায় ৫০ কোটি টাকা খরচ হয়েছে। ঢাকার দুই সিটি করপোরেশনে বছরে শতকোটি টাকার বেশি খরচ হলেও নগরবাসী মশার অত্যাচার থেকে রেহাই পাচ্ছে না। মশা মারায় খরচ বাড়লেও মশা কমে না।
নগরবাসীর অভিযোগ, এর কারণ সিটি করপোরেশনের গাফিলতি, কার্যকরী ওষুধ ব্যবহার না করা, ঠিকমতো ওষুধ না ছিটানো ও মশার প্রজননক্ষেত্র চিহ্নিত করে ধ্বংস করতে না পারা। মানুষের সচেতনতার অভাবও একটা কারণ।
Labour migration to Malaysia falls – নিউ এজের প্রধান শিরোনাম এটি। প্রতিবেদনে বলা হচ্ছে গত কয়েকমাসে বাংলাদেশ থেকে মালয়েশিয়া যাওয়া শ্রমিকের সংখ্যা ব্যাপকভাবে কমে গিয়েছে।
নানান অনিয়ম ও মালয়েশিয়ার হঠাৎ করে ইলেকট্রনিক ভিসা ইস্যু বন্ধ করার কারণে এমনটি ঘটছে বলে রিপোর্টে উল্লেখ করা হয়। ফেব্রুয়ারি পর্যন্ত চার লাখ ২০ হাজারের উপর বাংলাদেশি পাড়ি দিয়েছে মালয়েশিয়ায়। কিন্তু গত জানুয়ারির থেকে মালয়েশিয়া যাওয়ার সংখ্যা উল্লেখযোগ্য হারে কমে গিয়েছে।
ওমানের শ্রমবাজারে হঠাৎ স্থগিতাদেশ – নয়া দিগন্তের শিরোনাম এটি। এতে বলা হয়েছে মধ্যপ্রাচ্যের দেশ ওমানে বাংলাদেশি শ্রমিক যাওয়ার ওপর দেশটির সরকার ‘হঠাৎ স্থগিতাদেশ’ দেয়ার চার মাস অতিবাহিত হয়ে গেছে।
স্থগিত দেয়ার সময় ওমানের পক্ষ থেকে এটি ‘সাময়িক’ বলা হলেও গতকাল পর্যন্ত বাংলাদেশিদের নামে কোনো ভিসা ইস্যু হয়নি। তবে জনশক্তি কর্মসংস্থান ও প্রশিক্ষণ ব্যুরোর পরিসংখ্যান বলছে, চলতি বছরের জানুয়ারি মাসে অর্ধশতাধিক নারী ব্যুরো থেকে স্মার্টকার্ড নিয়ে ওমানে কর্মসংস্থানের উদ্দেশে পাড়ি জমিয়েছেন।
এদিকে বাংলাদেশের জন্য গুরুত্বপূর্ণ এই তৃতীয় বৃহত্তম শ্রমবাজারটি কেন এবং কী কারণে এখনো বন্ধ হয়ে আছে সে ব্যাপারে অদ্যাবধি প্রবাসী কল্যাণ ও বৈদেশিক কর্মসংস্থান মন্ত্রণালয়ের সংশ্লিষ্ট উইং থেকে কোনো ধরনের বক্তব্য পাওয়া যাচ্ছে না।
জনশক্তি প্রেরণের সাথে সম্পৃত্তরা বলছেন, ওমানের শ্রমবাজারটি গুরুত্বপূর্ণ হলেও এই মার্কেটটি খোলার ব্যাপারে প্রবাসী কল্যাণ মন্ত্রণালয়ের তরফ থেকে এখন পর্যন্ত কোনো ধরনের তৎপরতা তারা দেখছেন না। উল্লেখ্য, গত বছরের ১ নভেম্বর থেকে বাংলাদেশিদের জন্য সব ধরনের ভিসা বন্ধের ঘোষণা দেয় ওমান সরকার।
কেন দেশ ছাড়ছেন তরুণরা – মানবজমিনের অন্যতম প্রধান শিরোনাম এটি। বেসরকারি বিশ্ববিদ্যালয় থেকে অনার্স-মাস্টার্স শেষ করেছি। এখন চাকরি করছি ১৮ হাজার টাকা বেতনে। যেখানে আমার লেখাপড়ার সময় মাসে গড়ে খরচ হয়েছে ২৮ থেকে ৩০ হাজার টাকা। কথাগুলো বলছিলেন একটি বেসরকারি প্রতিষ্ঠানের কর্মী আতিক এহসান। তিনি বলেন, আমি সফ্‌টওয়্যার ইঞ্জিনিয়ার, বিদেশে এই বিষয়ের গুরুত্ব আছে। এখন অর্থনৈতিকভাবে স্বাবলম্বী হওয়ার জন্যও বিদেশে যাওয়ার চেষ্টা করছি।
বেসরকারি বিশ্ববিদ্যালয়ে অনার্স চতুর্থবর্ষের শিক্ষার্থী নাজমুল ইসলাম। তিনিও বিদেশে যাওয়ার সুযোগ খুঁজছেন। তিনি বলেন, দু’টা কারণে মূলত দেশের বাইরে যাওয়ার চেষ্টা করছি। প্রথমত, অর্থনৈতিক আর দ্বিতীয়ত, সামাজিক নিরাপত্তা।
জগন্নাথ বিশ্ববিদ্যালয়ের শিক্ষার্থী খাদিজা বিনা কারণে জেল খাটলো। প্রতিদিন সকালে উঠেই একটা নিউজ চোখে পড়ছে অস্বাস্থ্যকর ঢাকার বায়ু। দ্রব্যমূল্য নিয়ে কী হচ্ছে তাতো সবার জানা। এতো নেতিবাচক প্রভাব পীড়া দেয়। আমার বাবার পেনশনের টাকা তুলতে আট মাস হয়রানির শিকার হতে হয়েছে। প্রায় ৪০ হাজার টাকা ঘুষসহ খরচ হয়েছে ৭০ হাজার টাকা। এসব কারণে বিদেশে যাওয়ার জন্য প্রস্তুতি নিচ্ছি।
এক্সিম ব্যাংকের সঙ্গে একীভূত হবে পদ্মা – দৈনিক প্রথম আলোর প্রধান শিরোনাম এটি। খবরটি বেশ আলোচনার জন্ম দিয়েছে।
এতে বলা হয়, নাম পরিবর্তন, নীতি ছাড় ও সরকারি ব্যাংকের মূলধন জোগান ও বিনিয়োগ—এরপরও ঘুরে দাঁড়াতে পারেনি দেশের চতুর্থ প্রজন্মের পদ্মা ব্যাংক। সংকটের কারণে এখনো বড় গ্রাহকদের টাকা ফেরত দিতে পারছে না ব্যাংকটি। সরকারি প্রতিষ্ঠানের আমানতকে শেয়ারে রূপান্তরের উদ্যোগ নিয়েও তা ব্যর্থ হয়েছে। সব শেষে এখন শরিয়াভিত্তিক এক্সিম ব্যাংকের সঙ্গে একীভূত হতে যাচ্ছে পদ্মা ব্যাংক। ব্যাংক দুটির পরিচালনা পর্ষদ একে অপরের সঙ্গে একীভূত হওয়ার বিষয়ে সিদ্ধান্ত নিয়েছে।
সংশ্লিষ্ট সূত্রে জানা যায়, একীভূত হতে ব্যাংক দুটির মধ্যে আগামী সোমবার বাংলাদেশ ব্যাংকের গভর্নর আব্দুর রউফ তালুকদারের উপস্থিতিতে একটি সমঝোতা স্মারক (এমওইউ) স্বাক্ষর হওয়ার কথা রয়েছে।
সোমালিয়ার জলদস্যুদের কবলে পড়া বাংলাদেশের জাহাজ নিয়ে নানান খবরাখবর ছাপিয়েছে জাতীয় পত্রিকাগুলি। আজকের পত্রিকার শিরোনাম - দস্যুদের আস্তানায় জাহাজ যোগাযোগ সম্ভব হয়নি।
এতে লেখা হয়েছে জলদস্যুর কবলে পড়া বাংলাদেশি জাহাজ ‘এমভি আবদুল্লাহ’ সোমালিয়া উপকূলের ৭ নটিক্যাল মাইল দূরে নোঙর করেছে। জায়গাটি সোমালিয়ার গ্যারাকাড সমুদ্রতীরে বলে জানিয়েছেন সংশ্লিষ্ট বিশেষজ্ঞরা। বৃহস্পতিবার শেষ খবর পাওয়া পর্যন্ত জলদস্যুদের পক্ষ থেকে জাহাজ কর্তৃপক্ষের সঙ্গে কোনো যোগাযোগ করা হয়নি। সর্বশেষ আপডেটে অনুযায়ী, জাহাজের ২৩ নাবিক সুস্থ ও নিরাপদ রয়েছেন। জাহাজটি সোমালিয়ার গ্যারাকাড সমুদ্রতীরে নোঙর করেছে।
এমভি আবদুল্লাহ জাহাজটি কয়লা নিয়ে আফ্রিকার দেশ মোজাম্বিক থেকে সংযুক্ত আরব আমিরাতে যাচ্ছিল। ১৯ মার্চ জাহাজটি সংযুক্ত আরব আমিরাত পৌঁছানোর কথা ছিল। কিন্তু মঙ্গলবার বেলা দেড়টার দিকে ভারত মহাসাগরে সোমালিয়ার জলদস্যুদের কবলে পড়ে জাহাজটি। জিম্মি হন ২৩ নাবিক।
চাঁদা ছাড়া ঘোরে না চাকা – পরিবহন সিন্ডিকেট নিয়ে নিজেদের বিশেষ প্রতিবেদন দিয়েই প্রধান শিরোনাম করেছে দৈনিক যুগান্তর।
খবরের বিস্তারিত হলো, রাজধানী ঢাকাসহ সারা দেশে বেপরোয়া হয়ে উঠেছে পরিবহন চাঁদাবাজ সিন্ডিকেট। মালিক-শ্রমিক সংগঠন, পুলিশ, স্থানীয় মাস্তান ও কতিপয় অসৎ রাজনৈতিক নেতারা এ চক্রে জড়িত। যাত্রী কিংবা পণ্য পরিবহন-সব ক্ষেত্রেই চাঁদা ছাড়া ঘোরে না গাড়ির চাকা।
যাত্রী পরিবহনে মূল চাঁদাবাজির অভিযোগ রুট মালিক ও মালিক-শ্রমিক সমিতির নেতাদের বিরুদ্ধে। এ খাত থেকে প্রতিদিন কোটি কোটি টাকার চাঁদা তোলা হয়। সম্প্রতি ট্রান্সপারেন্সি ইন্টারন্যাশনাল বাংলাদেশ (টিআইবি) এক গবেষণা প্রতিবেদনে শুধু ঢাকায় চলাচলকারী বাস থেকেই বছরে ১ হাজার ৬০ কোটি টাকা চাঁদাবাজির তথ্য প্রকাশ করে।
টাকা কিংবা ক্ষমতা না থাকলে মেলে না সেবা – ইত্তেফাকের শিরোনাম এটি। খবরটি পুলিশি হয়রানি নিয়ে।
দেশে পুলিশের যেমন সুনাম আছে, তেমনি দুর্নামও আছে। সুনামের ধারা ধরে রাখতে পুলিশের ঊর্ধ্বতন কর্মকর্তাদের আন্তরিকতার কোনো কমতি নেই। তবে থানার চিত্র উল্টো। সেখানে পুলিশের ভূমিকা নিয়ে সুনামের চেয়ে দুর্নামই বেশি। টাকা নয়তো ক্ষমতা, এই দুটির একটি না থাকলে মিলছে না সেবা। অধিকাংশ থানায় জিডি করতে গেলেই টাকা লাগে। মামলার বাদী-বিবাদী উভয়ের কাছ থেকেই টাকা নেওয়া হয়। তদন্তের নামে চলছে অর্থ উপার্জন। টাকা ছাড়া অধিকাংশ থানায় তো সেবা মেলেই না, উপরন্তু পুলিশের দ্বারা প্রায়শই হয়রানির শিকার হচ্ছে সাধারণ মানুষ।
আইনের বেড়াজালে বন্দি ভোক্তার প্রতিকার – বিশ্ব ভোক্তা অধিকার দিবস নিয়ে সমকালের প্রধান শিরোনাম এটি। বলা হয় অসাধু ব্যবসায়ীদের চক্করে পদে পদে ঠকছেন ক্রেতা। কষ্টের আয়ে থলে ভরে ‘বিষ’ কিনে বাসায় ফিরছেন। শুধু তাই নয় কাঙ্ক্ষিত দাম নিয়েও গছিয়ে দিচ্ছে ভেজাল কিংবা নিম্নমানের পণ্য।
ব্যবসায়ীদের এসব অপকর্মের বিরুদ্ধে শহরকেন্দ্রিক যা দু একটি আভিযোগ ভোক্তারা দিচ্ছেন কিন্তু যথাযথ প্রতিকার পাচ্ছন না ভোক্তা অধিকার সুরক্ষার প্রতিষ্ঠান থেকে। জাতীয় ভোক্তা অধিকার সংরক্ষণ অধিদপ্তরের হাত-পা যেন বাঁধা আইনের ফাঁকফোকরে।
বিদেশি পর্যবেক্ষকদের খরচ নিয়ে টানাপোড়েন – কালবেলার শিরোনাম। খবরটিতে বলা হয়েছে সদ্য সমাপ্ত দ্বাদশ জাতীয় সংসদ নির্বাচন পর্যবেক্ষণে আসা বিদেশি পর্যবেক্ষকদের জন্য করা খরচের টাকা নিয়ে নির্বাচন কমিশন (ইসি) ও পররাষ্ট্র মন্ত্রণালয়ের মধ্যে টানাপোড়েন চলছে।
এ খাতে ব্যয় বাবদ নির্বাচন কমিশনের কাছে প্রায় এক কোটি টাকা চেয়েছে পররাষ্ট্র মন্ত্রণালয়। সম্প্রতি পররাষ্ট্র মন্ত্রণালয় এ সংক্রান্ত চিঠি নির্বাচন কমিশনকে দিয়েছে। এতে নানা খাতে ব্যয় দেখিয়ে এ অর্থ চাওয়া হয়েছে। তবে নির্বাচন কমিশন বিদেশি পর্যবেক্ষকদের যাতায়াতের গাড়ি ভাড়া ছাড়া অন্য কোনো খাতে টাকা দিতে অপারগতা প্রকাশ করেছে।
দেশের সম্পদ সীমিত পাটকে কাজে লাগাতে হবে – প্রধানমন্ত্রীর বক্তব্য দিয়ে শিরোনাম কালের কন্ঠের।
খবরের বিস্তারিত হলো- দেশের রপ্তানি পণ্য বহুমুখীকরণে পাট ও পাটজাত পণ্য বেশি বেশি উৎপাদনে জোর দিয়েছেন প্রধানমন্ত্রী শেখ হাসিনা।
তিনি বলেছেন, “দেশের সম্পদ খুবই সীমিত। কাজেই পাটকে কাজে লাগাতে হবে। একসময় পাট রপ্তানি করে বৈদেশিক মুদ্রা অর্জন করা হতো।”
বৃহস্পতিবার রাজধানীর বঙ্গবন্ধু আন্তর্জাতিক সম্মেলন কেন্দ্রে পাট দিবসের অনুষ্ঠানে প্রধানমন্ত্রী এসব কথা বলেন।
Why Dhaka needs to decentralize – ইংরেজি দৈনিক ঢাকা ট্রিবিউনের প্রধান শিরোনাম এটি।
এতে বলা হচ্ছে শহরটির টেকসই উন্নয়ন, নগরবাসীর জন্য নিরাপদ ও বাসযোগ্য করতে ঢাকাকে যত দ্রুত সম্ভব বিকেন্দ্রীকরণের উদ্যোগ নিতে হবে সরকারকে। এতে আগুনের মতো বড় দুর্যোগে ক্ষয়ক্ষতির ঘটনা যেমন কমবে তেমনি সরকার সহজে সেবা দিতেও সমর্থ হবে। বিশেষজ্ঞরা প্রশাসন, রাজনীতি, স্বাস্থ্য, সংস্কৃতি, শিক্ষা, অবকাঠামো, বাজার ইত্যাদি সবক্ষেত্রেই বিকেন্দ্রীকরণের পরামর্শ দিয়েছেন। তাদের যথেষ্ট রাজনৈতিক সদিচ্ছার কারণেই দীর্ঘদিন বিষয়টি আলোচনায় থাকলেও তা বাস্তবায়ন হচ্ছে না।
1m children toil at hazardous work – বাংলাদেশ পরিসংখ্যান ব্যুরোর জরিপ নিয়ে শিরোনামটি করেছে দ্য ডেইলি স্টার। এখানে বলা হয় জরিপ অনুযায়ী বাংলাদেশে প্রায় ২০ লাখ শিশু শিশুশ্রমে যুক্ত যার মধ্যে ১০ লাখই আছে নানান ঝুঁকিপূর্ণ পেশায়। এছাড়া জাতীয় শিশু জরিপ অনুযায়ী ১০ বছরে শিশু শ্রমিকের সংখ্যাও দেশে বেড়েছে।
বাংলাদেশ-শ্রীলঙ্কা খেলা নিয়ে শিরোনাম করেছে অনেক পত্রিকা। বণিক বার্তার শিরোনাম বাংলাদেশের সামনে আজ সিরিজ জয়ের সুযোগ।
বলা হচ্ছে এক ম্যাচ হাতে রেখে শ্রীলঙ্কার বিপক্ষে ওয়ানডে সিরিজ জয়ের দারুণ সুযোগ এসেছে বাংলাদেশের সামনে। অধিনায়ক নাজমুল হোসেন শান্ত ও মুশফিকুর রহিমের বীরত্বে চট্টগ্রামে বুধবার প্রথম ম্যাচটি জিতে নেয়ায় সুবিধাজনক অবস্থানে রয়েছে স্বাগতিকরা। জহুর আহমেদ চৌধুরী স্টেডিয়ামে বেলা আড়াইটায় শুরু হবে সিরিজের দ্বিতীয় ওয়ানডে। অবশ্য আজ হারলেও সিরিজ জয়ের সুযোগ শেষ হয়ে যাবে না। সেক্ষেত্রে আগামী সোমবার একই মাঠে সিরিজের তৃতীয় ও শেষ ম্যাচটি জিততে হবে স্বাগতিকদের।

আইনের বেড়াজালে বন্দি ভোক্তার প্রতিকার